DA Den Europæiske Unions Tidende L 273/1

KOMMISSIONENS FORORDNING (EU) Nr. 899/2012

af 21. september 2012

om ændring af bilag II og III til Europa-Parlamentets og Rådets forordning (EF) nr. 396/2005 for så vidt angår maksimalgrænseværdier for restkoncentrationer af acephat, alachlor, anilazin, azocyclotin, benfuracarb, butylat, captafol, carbaryl, carbofuran, carbosulfan, chlorfenapyr, chlorthaldimethyl, chlorthiamid, cyhexatin, diazinon, dichlobenil, dicofol, dimethipin, diniconazol, disulfoton, fenitrothion, flufenzin, furathiocarb, hexaconazol, lactofen, mepronil, methamidophos, methopren, monocrotophos, monuron, oxycarboxin, oxydemetonmethyl, parathion-methyl, phorat, phosalon, procymidon, profenofos, propachlor, quinclorac, quintozen, tolylfluanid, trichlorfon, tridemorph og trifluralin i eller på visse produkter og om ændring af den pågældende forordning ved oprettelse af bilag V med en liste over standardværdier

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), sammenholdt med artikel 17 og artikel 18, stk. 1, litra b), og

ud fra følgende betragtninger:

(1) Der er i bilag II og i del B i bilag III til forordning (EF) nr. 396/2005 fastsat maksimalgrænseværdier for restkoncentrationer af acephat, azocyclotin, benfuracarb, captafol, carbaryl, carbofuran, carbosulfan, chlorfenapyr, cyhexatin, diazinon, dicofol, disulfoton, fenitrothion, furathiocarb, hexaconazol, methamidophos, monocrotophos, oxydemetonmethyl, parathion-methyl, phorat, procymidon, profenofos, quintozen, tolylfluanid og tridemorph. Der er i del A i bilag III til forordning (EF) nr. 396/2005 fastsat maksimalgrænseværdier for restkoncentrationer af alachlor, anilazin, butylat, chlorthaldimethyl, chlorthiamid, dichlobenil, dimethipin, diniconazol, flufenzin, lactofen, mepronil, methopren, monuron, oxycarboxin, phosalon, propachlor, quinclorac, trichlorfon og trifluralin.

(2) Den Europæiske Fødevaresikkerhedsautoritet (EFSA) har afgivet begrundede udtalelser om de gældende maksimalgrænseværdier for restkoncentrationer af dicofol og propachlor i henhold til artikel 12, stk. 1, i forordning (EF) nr. 396/2005, idet man navnlig undersøgte risiciene for forbrugerne og, i relevante tilfælde, for dyr. Udtalelserne er blevet sendt til Kommissionen og medlemsstaterne og offentliggjort.

(3) I sin udtalelse af 22. august 2011 (2) om dicofol anbefaler EFSA hverken, at aktivstoffet optages i bilag IV til forordning (EF) nr. 396/2005, eller at Codex Alimentarius-grænseværdierne (CXL) optages i forordningens bilag II. Codex Alimentarius-grænseværdierne for meloner, bomuldsfrø, te, humle og fjerkræ blev imidlertid anset for at være acceptable med hensyn til forbrugersikkerheden og bør derfor ikke udgå af forordning (EF) nr. 396/2005. Alle andre maksimalgrænseværdier bør sænkes til den relevante bestemmelsesgrænseværdi (LOD).

(4) I sin udtalelse af 28. juli 2011 (3) om propachlor anbefaler EFSA ikke, at aktivstoffet optages i bilag IV til forordning (EF) nr. 396/2005. Alle maksimalgrænseværdier bør derfor sænkes til den relevante LOD.

(5) Alle eksisterende godkendelser af plantebeskyttelsesmidler, der indeholder de i betragtning 1 nævnte aktivstoffer, er blevet kaldt tilbage. I henhold til artikel 17 i forordning (EF) nr. 396/2005 sammenholdt med artikel 14, stk. 1, litra a), i samme forordning bør maksimalgrænseværdierne for de pågældende aktivstoffer i bilag II og III derfor udgå. Dette bør ikke finde anvendelse på de maksimalgrænseværdier, der svarer til CXL, som er baseret på anvendelse i tredjelande, forudsat at de er acceptable med hensyn til forbrugersikkerheden. Det bør heller ikke finde anvendelse i tilfælde, hvor maksimalgrænseværdierne er fastsat specifikt som importtolerancer.

(6) Codex Alimentarius-kommissionen vedtog den 9. juli 2011 CXL for carbaryl, carbosulfan og profenofos for så vidt angår anvendelse på krydderier (frugter og bær) (4). Disse CXL'er er sikre for EU-forbrugerne og bør derfor optages i forordning (EF) nr. 396/2005 (5).

(7) Kommissionen har rådført sig med EU-referencelaboratorierne for restkoncentrationer af pesticider om behovet for at ændre visse LOD'er. For en række stoffers vedkommende konkluderede laboratorierne, at den tekniske udvikling gør det muligt at fastsætte en lavere LOD for visse varer. Der bør for de aktivstoffer, hvis maksimalgrænseværdier bør sænkes til den relevante LOD, fastsættes standardværdier, som bør opføres i bilag V i overensstemmelse med artikel 18, stk. 1, litra b), i forordning (EF) nr. 396/2005.

(8) Forordning (EF) nr. 396/2005 bør derfor ændres i overensstemmelse hermed.

(9) For at gøre det muligt, at produkter kan markedsføres, forarbejdes og forbruges normalt, bør der i denne forordning fastsættes overgangsforanstaltninger for de produkter, der er produceret lovligt inden ændringen af maksimalgrænseværdierne, og for hvilke EFSA's model for vurdering af akutte og kroniske risici (6) viser, at der er opretholdt et højt forbrugerbeskyttelsesniveau.

(10) Før de ændrede maksimalgrænseværdier træder i kraft, bør medlemsstaterne, tredjelande og fødevarevirksomhedsledere have en rimelig frist til at forberede sig, så de kan opfylde de nye krav, ændringen af maksimalgrænseværdierne medfører.

(11) Unionens handelspartnere er gennem Verdenshandelsorganisationen blevet hørt om de nye maksimalgrænseværdier, og deres bemærkninger er taget i betragtning.

(12) Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne —

VEDTAGET DENNE FORORDNING:

Artikel 1

Bilag II og III til forordning (EF) nr. 396/2005 ændres, og der indsættes et bilag V, jf. bilaget til nærværende forordning.

Artikel 2

For de aktivstoffer og de produkter, der er opført i nedenstående liste, finder forordning (EF) nr. 396/2005 stadig anvendelse i den ordlyd, den havde, før den blev ændret ved nærværende forordning, på produkter, der er produceret lovligt inden den 26. april 2013:

1) acephat: alle produkter

2) azocyclotin og cyhexatin: alle produkter

3) benfuracarb: alle produkter

4) carbaryl: alle produkter undtagen tomater (friske eller frosne), portulak, ris og spiseoliven

5) carbosulfan: alle produkter undtagen gulerødder (friske eller frosne), kartofler, meloner og mælk

6) chlorfenapyr: alle produkter

7) chlorthaldimethyl: alle produkter

8) diazinon: alle produkter undtagen ananas (friske eller frosne), hovedkål og sukkerroer (rødder)

9) dichlobenil: alle produkter

10) dicofol: alle produkter undtagen citrusfrugter, tomater samt spisedruer og druer til vinfremstilling

11) dimethipin: alle produkter

12) diniconazol: alle produkter

13) disulfoton: alle produkter undtagen hvede

14) fenitrothion: alle produkter

15) furathiocarb: alle produkter undtagen kartofler og meloner

16) methamidophos: alle produkter

17) methopren: alle produkter

18) monocrotophos: alle produkter

19) oxydemetonmethyl: alle produkter

20) parathion-methyl: alle produkter

21) phorat: jordnødder

22) phosalon: alle produkter

23) procymidon: alle produkter

24) profenofos: alle produkter

25) quintozen: alle produkter

26) tolylfluanid: alle produkter undtagen hoved- og pluksalat og andre salatplanter, herunder Brassicacea

27) trichlorfon: alle produkter

28) trifluralin: alle produkter.

Artikel 3

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den anvendes dog fra den 26. april 2013, undtagen hvad angår carbaryl i frugter og bær under kodenummer 0820000, tilhørende gruppen af krydderier.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 21. september 2012. På Kommissionens vegne José Manuel BARROSO Formand

(1) EUT L 70 af 16.3.2005, s. 1.

(2) Den Europæiske Fødevaresikkerhedsautoritet, »Review of the existing maximum residue levels (MRLs) for dicofol according to Article 12 of Regulation (EC) No 396/2005«. EFSA Journal 2011; 9(8):2337 (33 pp.). doi:10.2903/j.efsa.2011.2337.

(3) Den Europæiske Fødevaresikkerhedsautoritet, »Review of the existing maximum residue levels (MRLs) for propachlor according to Article 12 of Regulation (EC) No 396/2005«. EFSA Journal 2011; 9(8):2332 (19 pp.). doi:10.2903/j.efsa.2011.2332.

(4) Rapporter udarbejdet af Codex-udvalget for pesticidrester kan findes på følgende websted: http://www.codexalimentarius.net/web/archives.jsp?year=11 Alinorm REP11/PR, Joint FAO/WHO Food standards programme Codex Alimentarius Commission 34th session, Appendix III. International Conference Centre, Genève, Schweiz, 4.-9.juli 2011.

(5) Videnskabelig støtte til udarbejdelse af EU’s holdning på det 43. møde i Codex-udvalget for pesticidrester (CCPR). EFSA’s videnskabelige rapport — offentliggjort den 7. september 2011. (http://www.efsa.europa.eu/en/efsajournal/pub/2360.htm).

(6) http://www.efsa.europa.eu/en/mrls/docs/calculationacutechronic_2.xls.